FI Euroopan unionin virallinen lehti CE 70/210

(2004/C 70 E/226)

KIRJALLINEN KYSYMYS E-3071/03

esittäjä(t): Lissy Gröner (PSE) komissiolle

(20. lokakuuta 2003)

Aihe: Tasa-arvonäkökohtien huomioiminen talousarvion laadinnassa

Täysistunnossa 23. syyskuuta 2003 talousarviosta käydyssä keskustelussa komissaari Schreyer puhui unionin talousarviossa yleisenä lähtökohtana olevasta tasa-arvonäkökohtien huomioimisesta.

1. Mihin konkreettisiin toimiin komissio on ryhtynyt Ghilardottin mietinnössä (A5-0214/2003) esitettyjen ehdotusten täytäntöönpanemiseksi?

2. Harkitaanko tasa-arvonäkökohtien huomioimista jo vuoden 2004 talousarviossa?

Anna Diamantopouloun komission puolesta antama vastaus

(21. marraskuuta 2003)

Arvoisa parlamentin jäsen kysyy komissiolta, mihin konkreettisiin toimiin komissio on ryhtynyt mietinnössä A5-0214/2003 tehtyjen ehdotusten toteuttamiseksi ja otetaanko tasa-arvokysymykset huomioon jo vuoden 2004 talousarviossa.

Arvoisan parlamentin jäsenen on syytä huomata, että vastauksena parlamentin pyyntöön, joka koski tiedottamista tasa-arvokysymysten huomioon ottamisesta talousarviossa, komissio on jo tiedottanut miesten ja naisten yhtäläisiä mahdollisuuksia käsittelevän neuvoa-antavan komitean lausunnosta komissiossa, parlamentissa ja jäsenvaltioissa. Tässä asiakirjassa on arvokkaita tietoja tasa-arvokysymysten talousarviossa huomioon ottamisen periaatteista, menetelmistä ja välineistä. Asiakirja on julkisesti nähtävillä komission verkkosivustolla (1). Komissio saattaa myös harkita sellaisen esitteen julkaisemista, joka koskee tasa-arvokysymysten huomioon ottamista talousarviossa.

Sukupuolten tasa-arvon edistäminen talouselämässä on yksi vuosien 2001—2005 sukupuolten tasa-arvoa koskevan puitestrategian ja siihen liittyvän ohjelman tavoitteista. Vaikka toimintaohjelman painopisteenä on vuosina 2004 ja 2005 ”sukupuoliroolien muuttaminen ja stereotypioiden voittaminen”, myös muihin aiheisiin liittyviä hanke-ehdotuksia varten voidaan myöntää rahoitustukea, jos hankkeet täyttävät edellytykset. Tässä yhteydessä voitaisiin ottaa huomioon hankkeet, jotka koskevat tasa-arvokysymysten huomioon ottamista talousarviossa.

Tähän mennessä Euroopan maiden julkisissa budjeteissa ja unionin taloudenhoidossa ei ole juurikaan otettu huomioon tasa-arvokysymyksiä.

Jonkinlaista kehitystä on kuitenkin tapahtumassa yhteisön talousarvion puitteissa monissa ohjelmissa, kuten rakennerahastoissa. Koulutusta, tutkimusta, kehitysyhteistyötä jne. koskevissa ohjelmissa viitataan selkeästi tavoitteena olevaan syrjinnän torjuntaan sekä naisten ja miesten tasa-arvon edistämiseen, mukaan lukien naisten vaikutusmahdollisuuksien lisäämiseen. Tasa-arvokysymysten huomioon ottaminen talousarviossa edellyttää indikaattorien kehittämistä ja tilastotietoja nykyisestä tilanteesta. Koska jäsenvaltiot hallinnoivat noin 80:aa prosenttia yhteisön talousarviosta, komissio on riippuvainen jäsenvaltioilta saatavista tiedoista. Tiedot esitetään usein ainoastaan yhdistettyinä, joten sukupuolikohtainen analysointi ei ole mahdollista. Kaikilla tasoilla tarvitaan lisäponnisteluja sukupuolen mukaan jaoteltujen tilastojen ja indikaattoreiden kehittämiseksi.

Sukupuolten tasa-arvoon liittyvien näkökohtien huomioon ottaminen budjettiprosessissa on osa sukupuolinäkökohtien valtavirtaistamista koskevaa strategiaa, ja komissio jatkaa menetelmien ja välineiden, mukaan lukien sukupuolinäkökohtia koskevien tilastojen ja indikaattorien, kehittämistä sukupuolinäkökohtien valtavirtaistamisen toteuttamista varten.

(1) http://europa.eu.int/comm/employment_social/equ_opp/index_en.htm.